Malema, Ndlozi vandag in hof verwagJulius Malema en Mbuyiseni Ndlozi (regs). Foto: EFF Julius Malema, leier van die EFF, en Mbuyiseni Ndlozi, EFF-woordvoerder, sal na verwagting vandag in die Randburg-landdroshof verskyn. Malema en Ndlozi word vir die beweerde aanranding van ’n kolonel in die SAPD vervolg ná volgehoue druk deur AfriForum. Malema en Ndlozi het in April verlede jaar na bewering ’n senior polisieman in uniform aangerand tydens ’n voorval wat op kringtelevisiekameras vasgevang is. Dié senior polisieman het ’n klagte by die polisie aanhangig gemaak, maar dit het geen polisie-aandag geniet totdat AfriForum se privaatvervolgingseenheid in Januarie navraag oor die ondersoek gedoen het nie. Die Nasionale Vervolgingsgesag (NVG) het in September bevestig dat Malema en Ndlozi vervolg gaan word vir die beweerde aanranding by die begrafnis van Winnie Madikizela-Mandela. Adv. Gerrie Nel, hoof van AfriForum se privaatvervolgingseenheid, het vroeër gesê dit is betreurenswaardig dat AfriForum soveel druk op die NVG moet uitoefen om bloot hul grondwetlike plig na te kom. “Ons sal die verloop van die saak noukeurig volg om te verseker dat geregtigheid vir die klaer geskied,” het Nel gesê.